b'\n_START_ARTICLE_\nAgamija\n_START_SECTION_\nI\xc5\xa1vaizda\n_START_PARAGRAPH_\nVidutinio dyd\xc5\xbeio gandrinis pauk\xc5\xa1tis. K\xc5\xabno ilgis 60\xe2\x80\x9376\xc2\xa0cm, atstumas tarp sparnugali\xc5\xb3 41\xe2\x80\x93203\xc2\xa0cm, k\xc5\xabno mas\xc4\x97\xc2\xa0\xe2\x80\x93 0,1\xe2\x80\x934,5\xc2\xa0kg. Patel\xc4\x97 ma\xc5\xbeesn\xc4\x97 u\xc5\xbe patin\xc4\x85._NEWLINE_Veidas ir pakau\xc5\xa1is m\xc4\x97lynai juodas. Kuodas ilgas, \xc5\xa1viesiai m\xc4\x97lynas ar sidabri\xc5\xa1kai baltas. Smakras baltas. Snapas siauras ir ilgas (13,9 cm). Antsnapis tamsiai melsvas, posnapis yra geltonas, snapo galiukas\xc2\xa0\xe2\x80\x93 juodas. Rainel\xc4\x97 raudonai ruda, oran\xc5\xbein\xc4\x97 ar geltona. Plikos odos plotas tarp snapo ir akies gelsvai \xc5\xbealias. Kaklas ilgas. Kaklo vir\xc5\xa1us rudas, per vidur\xc4\xaf baltas, juodais kra\xc5\xa1tais dry\xc5\xbeis. Kaklo apa\xc4\x8dia pilkai melsva. Kaklo plunksnos pjautuvo formos. Kr\xc5\xabtin\xc4\x97 pilkai m\xc4\x97lyna. Pilvas rudas. Plat\xc5\xabs sparnai blizg\xc5\xabs, \xc5\xbealiai juodi. Sparno priekyje rudas dry\xc5\xbeis. Plasnojamosios plunksnos juosvos. Pirmosios plasnojamosios plunksnos yra 9 arba 11. Uodegos plunksnos trumpos, \xc5\xa1viesiai rudos. \xc5\xa0launys rusvos. Kojos ir pir\xc5\xa1tai gana trumpi. Kojos gelsvai \xc5\xbealios ar geltonos, letenos juodos._NEWLINE_Vestuvinis apdaras puo\xc5\xa1nus. Kuodo plunksnos 12,5\xc2\xa0cm ilgio, pla\xc4\x8dios, \xc5\xa1viesiai \xc5\xbeydros spalvos. Plikos odos plotas tarp snapo ir aki\xc5\xb3 ro\xc5\xbeinis ar raudonas. Kojos ir letenos pilkos._NEWLINE_Jaunikli\xc5\xb3 vir\xc5\xa1utin\xc4\x97 k\xc5\xabno pus\xc4\x97 pilkai rudi tik nugara ir pakau\xc5\xa1is juosvi. K\xc5\xabno apa\xc4\x8dia i\xc5\xa1marginta juodai ir tamsiai gelsvai. Gerkl\xc4\x97 i\xc5\xa1marginta siaurais baltais ir rudais vertikaliais dry\xc5\xbeiais. Rainel\xc4\x97 pilkai balta. Antsnapis juodas, o posnapis \xc5\xbealiai geltonas. Kojos ir letenos \xc5\xbealiai geltonos. 3 met\xc5\xb3 nesiskiria nuo suaugusi\xc5\xb3.\n_START_SECTION_\nPaplitimas\n_START_PARAGRAPH_\nPaplit\xc4\x99s Brazilijoje, Kolumbijoje, Kosta Rikoje, Ekvadore, Pranc\xc5\xabzijos Gvianoje, Gvatemaloje, Gajanoje, Hond\xc5\xabre, Meksikoje, Nikaragvoje, Panamoje, Peru, Suriname, Trinidade ir Tobage ir Venesueloje.\n_START_SECTION_\nBiologija\n_START_PARAGRAPH_\nLaikosi tankiuose, tropiniuose mi\xc5\xa1kuose, upeli\xc5\xb3 pakrant\xc4\x97se, mangrov\xc4\x97se. Taip pat aptinkamas senvagini\xc5\xb3 e\xc5\xbeer\xc5\xb3, tvenkini\xc5\xb3 ir kit\xc5\xb3 nedideli\xc5\xb3 vandens telkini\xc5\xb3 pakrant\xc4\x97se. Nat\xc5\xabral\xc5\xabs gamtiniai prie\xc5\xa1ai\xc2\xa0\xe2\x80\x93 juodsis krabinis suopis ir amerikinis krokodilas._NEWLINE_Pagrindin\xc4\x99 maisto raciono dal\xc4\xaf sudaro 2\xe2\x80\x9320\xc2\xa0cm ilgio \xc5\xbeuvys: characidai, daugiaspalv\xc4\x97s e\xc5\xa1er\xc5\xbeuv\xc4\x97s. Grobio ie\xc5\xa1ko pavienis, l\xc4\x97tai braidydamas sekliuose vandenyse arba nejud\xc4\x97damas tyko pakrant\xc4\x97se, kr\xc5\xabmuose. Kai nemed\xc5\xbeioja, slapstosi med\xc5\xbei\xc5\xb3 lajose._NEWLINE_Monogamai. Veisimosi periodas prasideda li\xc5\xab\xc4\x8di\xc5\xb3 laikotarpiu. Lizdus krauna nedidel\xc4\x97se, 6\xc2\xa0\xe2\x80\x93 11 lizd\xc5\xb3 kolonijose, netoli \xc5\xbealsv\xc5\xb3j\xc5\xb3 naktikov\xc5\xb3, laivasnapi\xc5\xb3, ibi\xc5\xa1k\xc5\xb3j\xc5\xb3 garni\xc5\xb3, ibi\xc5\xb3 ir Amerikini\xc5\xb3 \xc5\xbeal\xc4\x8diagalvi\xc5\xb3 perimvie\xc4\x8di\xc5\xb3 . Lizdas vir\xc5\xa1 vandens, med\xc5\xbeiuose ar kr\xc5\xabmuose, 15\xc2\xa0cm diametro ir 8\xc2\xa0cm auk\xc5\xa1\xc4\x8dio. Lizd\xc4\x85 krauna i\xc5\xa1 \xc5\xa1ak\xc5\xb3. D\xc4\x97tyje 2\xe2\x80\x934 \xc5\xa1viesiai \xc5\xbeydri kiau\xc5\xa1iniai. Inkubacija trunka 26 dienas. 2\xe2\x80\x933 savai\xc4\x8di\xc5\xb3 jaunikliai jau apsiplunksnav\xc4\x99, o 6\xe2\x80\x937 savai\xc4\x8di\xc5\xb3\xc2\xa0\xe2\x80\x93 nepriklausomi.'